**Dôvodová správa**

**A. Všeobecná časť**

Na rokovanie Národnej rady Slovenskej republiky sa predkladá vládny návrh zákona, ktorým sa dopĺňa zákon č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej len „návrh zákona“) .

Návrh zákona sa predkladá ako iniciatívny návrh mimo Plánu legislatívnych úloh vlády Slovenskej republiky na rok 2007. Predkladaným návrhom zákona sa do právneho poriadku Slovenskej republiky preberá smernica Rady 2006/100/ES z  20. novembra 2006, ktorou sa z dôvodu pristúpenia Bulharska a Rumunska upravujú určité smernice v oblasti voľného pohybu osôb, a to jej časť novelizujúca smernicu Rady 77/249/EHS z 22. marca 1977 na uľahčenie účinného výkonu slobody právnikov poskytovať služby v platnom znení a smernicu Európskeho parlamentu a Rady 98/5/ES zo 16. februára 1998 o uľahčení trvalého výkonu právnického povolania v inom členskom štáte ako v tom, kde bola získaná kvalifikácia v platnom znení. Z dôvodu pristúpenia Bulharska a Rumunska k Európskej únii sa s účinnosťou od 1. januára 2007 dopĺňajú profesijné označenia, ktoré oprávňujú osobu poskytovať právne služby - Aдвокат a Avocat.

V rámci rokovania Legislatívnej rady vlády Slovenskej republiky si uplatnila Slovenská advokátska komora doplňujúci návrh, ktorý odporučila na schválenie aj samotná Legislatívne rada vlády Slovenskej republiky. Predmetný návrh sa týka riešenia z hľadiska výkladového, ako aj z hľadiska praktického uplatňovania § 68 ods. 2, ktorý rieši otázku účasti na konferencii advokátov ako jedného z orgánov Slovenskej advokátskej komory a možného zastupovania sa advokátov. Uvedené ustanovenie vyvoláva v aplikačnej praxi značené problémy, preto je potrebná zmena, ktorá jednoznačne ustanoví, že účasť advokáta na konferencii advokátov je nezastupiteľná.

Predkladaný návrh zákona nebude mať dopad na štátny rozpočet, rozpočet obcí a rozpočty vyšších územných celkov. Návrh zákona nepredpokladá finančný, ekonomický a environmentálny vplyv, ani vplyv na zamestnanosť a podnikateľské prostredie.

Keďže predkladaný návrh zákona sa netýka hospodárskych, sociálnych, pracovných a mzdových podmienok, ani iných dôležitých záujmov zamestnancov a zamestnávateľov, nie je potrebné prerokovať ho v Rade hospodárskeho a sociálneho partnerstva Slovenskej republiky.

Materiál podlieha sprístupňovaniu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

Návrh zákona bol prerokovaný a schválený vládou Slovenskej republiky na jej rokovaní dňa 4. apríla 2007, a to uznesením č. 311/2007.

**Doložka zlučiteľnosti**

**návrhu zákona s právom Európskych spoločenstiev a právom Európskej únie**

1. **Predkladateľ návrhu zákona:** vláda Slovenskej republiky
2. **Názov návrhu zákona:** návrh zákona, ktorým sa dopĺňa zákon č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov.
3. **Problematika návrhu zákona:**

1. je upravená v práve Európskych spoločenstiev

primárnom:

čl. 43 až 55 Zmluvy o založení Európskeho spoločenstva, ktoré upravujú oblasť práva usadiť sa a oblasť slobodného poskytovania služieb. Spoločným znakom obidvoch slobôd je princíp rovnakého zaobchádzania so štátnymi príslušníkmi členských štátov EÚ a EZVO ako so štátnymi príslušníkmi Slovenskej republiky, ktorý je vyjadrený zákazom akejkoľvek skrytej diskriminácie z dôvodu štátnej príslušnosti,

sekundárnom:

Smernica Rady 77/249/EHS (Mimoriadne vydanie Ú. v. ES L 78 z 26. marca 1977) z 22.marca 1977 o uľahčení efektívneho výkonu slobody právnikov poskytovať služby,

Smernica Rady 89/48/EHS (Mimoriadne vydanie Ú. v. ES L 19 z 24. januára 1989) z 21.decembra 1988 o všeobecnom systéme uznávania vysokoškolských diplomov udelených na základe ukončenia odborného vzdelania v trvaní aspoň troch rokov

Smernica Rady a EU parlamentu 98/5 (Mimoriadne vydanie Ú. v. ES L 77 z 14. marca1998) zo 16.februára 1998 o umožnení výkonu advokátskeho povolania na trvalom základe v inom členskom štáte ako tom, v ktorom bola získaná kvalifikácia

Smernica Rady 2006/100/ES (Mimoriadne vydanie Ú. v. EÚ L 363 z 20. decembra) z  20. novembra 2006, ktorou sa z dôvodu pristúpenia Bulharska a Rumunska upravujú určité smernice v oblasti voľného pohybu osôb,

1. nie je upravená v práve Európskej únie,
2. nie je obsiahnutá v judikatúre Súdneho dvora Európskych spoločenstiev alebo súdu prvého stupňa Európskych spoločenstiev.

1. **Záväzky Slovenskej republiky vo vzťahu k Európskym spoločenstvám a Európskej únii:**
2. návrh zákona svojou problematikou patrí medzi prioritné oblasti aproximácie práva uvedené v čl. 70 Európskej dohody o pridružení, Národného programu pre prijatie acquis communataire, odporúčané v Partnerstve pre vstup, odporúčané v prílohe Prípravy asociovaných krajín strednej a východnej Európy na integrácie do vnútorného trhu Únie (Biela kniha), screeningu a predkladá sa na základe Plánu legislatívnych úloh vlády Slovenskej republiky na rok 2003,
3. vyplývajú zo schválenej negociačnej pozície Slovenskej republiky ku kapitole č.2. Slovenská republika prevzala v negociačnej pozícii ku kapitole 2 – Voľný pohyb osôb záväzok uskutočniť transpozíciu acquis v oblasti úpravy regulovaného povolania advokáta a poskytovania právnych služieb advokátmi a vzájomného uznávania kvalifikácií prijatých do konca roka 1999 v termíne do konca roka 2002 a acquis prijatého v roku 2000 až do súčasnosti v termínoch platných pre členské štáty EÚ, resp. so špecifikovaním termínov podľa uznesení vlády SR č. 962/2001, 780/2001 a 1232/2002,
4. smernica Rady 2006/100/ES z  20. novembra 2006, ktorou sa z dôvodu pristúpenia Bulharska a Rumunska upravujú určité smernice v oblasti voľného pohybu osôb v článku 2 ods. 1 upravuje, že členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do dátumu pristúpenia Bulharska a Rumunska k Európskej únii, t. j. k 1. januáru 2007,
5. konanie proti Slovenskej republike o porušení Zmluvy o založení Európskej spoločenstiev podľa čl. 226 až 228 Zmluvy o založení Európskych spoločenstiev nebolo začaté,
6. smernica Rady 2006/100/ES z  20. novembra 2006 nebola doteraz transponovaná.
7. **Stupeň zlučiteľnosti návrhu zákona s právom Európskych spoločenstiev a právom Európskej únie:**

  Úplná zhoda

1. **Gestor (spolupracujúce rezorty):**

Ministerstvo spravodlivosti Slovenskej republiky

**Doložka**

**finančných, ekonomických, environmentálnych vplyvov,**

**vplyvov na zamestnanosť a podnikateľské prostredie**

1. Návrh zákona nezakladá nároky na verejné financie.
2. Návrh zákona nebude mať ekonomický dopad na obyvateľov, hospodárenie podnikateľskej sféry a iných právnických osôb.
3. Návrh zákona nebude mať vplyv na životné prostredie.
4. Návrh zákona nebude mať vplyv na zamestnanosť a nevyžiada si zvýšenie počtu zamestnancov a nebude mať vplyv ani na podnikateľské prostredie.

**B. Osobitná časť**

**K Čl. I**

K bodu 1

Výslovne sa upravuje neprípustnosť vzájomného zastupovania sa advokátov v rámci konferencie advokátov. K tomu pozri tiež všeobecnú časť dôvodovej správy.

K bodu 2

Zo smernice Rady 2006/100/ES z  20. novembra 2006, ktorou sa z dôvodu pristúpenia Bulharska a Rumunska upravujú určité smernice v oblasti voľného pohybu osôb, vyplynula požiadavka na doplnenie zoznamu profesijných označení, ktoré oprávňujú osobu poskytovať právne služby o profesijné označenia - Aдвокат a Avocat.

K bodu 3

Smernicou Rady 2006/100/ES sa s účinnosťou od 1. januára 2007 dopĺňa smernica Rady 77/249/EHS z 22. marca 1977 na uľahčenie účinného výkonu slobody právnikov poskytovať služby v platnom znení a smernica Európskeho parlamentu a Rady 98/5/ES zo 16. februára 1998 o uľahčení trvalého výkonu právnického povolania v inom členskom štáte ako v tom, kde bola získaná kvalifikácia v platnom znení. V nadväznosti na uvedené sa v transpozičnej prílohe zákona č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 8/2005 Z. z. v bode 3 dopĺňa smernica Rady 2006/100/ES z  20. novembra 2006, ktorou sa z dôvodu pristúpenia Bulharska a Rumunska upravujú určité smernice v oblasti voľného pohybu osôb (Ú. v. EÚ L 363, 20. 12. 2006).

**K Čl. II**

Ustanovuje sa účinnosť návrhu zákona, a to s prihliadnutím na predpokladanú dĺžku legislatívneho procesu.

**Robert Fico v.r.**

predseda vlády

Slovenskej republiky

**Štefan Harabin v.r.**

podpredseda vlády

a minister spravodlivosti

Slovenskej republiky